Verbruikersake: Hou jou beursie vas op Swart VrydagArgieffoto ter illustrasie (Foto: Unsplash) Vuisvoos verbruikers is platgeslaan deur die massiewe styging in die petrolprys, wat nog erger gaan raak wanneer alle produkte se pryse styg namate vervoerkoste styg. Nou het die repokoers ook nog met 25 basispunte gestyg. Verbruikers se inkomste het nie gestyg tydens die pandemie nie en hulle gebruik nou nog skuld om bestaande skuld te betaal en kop bo water te hou. Al wat ons nou nog nodig het vir ŉ perfekte storm is Swart Vrydag. Ina Opperman verduidelik waarom jy hierdie Swart Vrydag jou beursie moet dophou en hoe om dit te doen. Volgens die kleinhandelaar Game se navorsing beplan 67,5% van deelnemers aan die opname dat hulle beplan om geld uit te gee op Swart Vrydag-winskopies, met 52% wat aangedui het hulle beplan om geld uit te gee op die Swart Vrydag-winskopies omdat hulle goedere kan koop wat hulle regtig nodig het en 20% wat net ŉ winskopie soek. Deelnemers het aangedui dat hulle hul tande slyp vir winskopies op kruideniersware en belangrike goedere (77%), toestelle (63%) en elektroniese ware (62%), veral slim en LED-televisiestelle. ŉ Totaal van 42% van die deelnemers het gesê hulle beplan hul inkopies vooraf, terwyl 28% gaan kyk wat aangebied word voordat hulle hul beursies uithaal en 27% sal gaan inloer by hul gunsteling-winkels om te sien of daar winskopies is. Swart Vrydag kom op ŉ slegte tyd vir verbruikers wat reeds verdrink in skuld. Die Covid-19-pandemie het steeds ŉ baie negatiewe invloed op verbruikers se inkomste. Verbruikers ly ook steeds onder die sielkundige uitwerking van Covid-19 wat hulle laat soek na iets om hulle op te beur. Koopterapie staan natuurlik eerste in die ry. ŉ Mens spaar nie werklik geld op Swart Vrydag nie. Die meerderheid van die winskopies is bloot net sogenaamde bait-and-switch-geleenthede eerder as werklike winskopies, waar kleinhandelaars afslag gee op ŉ paar items om die indruk te skep dat alles teen die laagste moontlike pryse verkoop word, maar die feite wys iets heeltemal anders. Meer as die helfte van alle verbruikers in die land het die afgelope tyd agtergeraak met hul maandelikse betalings vir skuld volgens die Nasionale Kredietreguleerder, veral omdat hulle nie hul persoonlike lenings en krediet- of winkelkaartskuld betaal het nie. Winkels haal ook alles uit om jou om te praat om te koop en nogmaals te koop en nog skuld te maak daarvoor. Vra jouself die volgende vrae voordat jy Vrydag die winkels stormloop om te koop: